Document ID: 32014D0844

DEĊIŻJONI TA' IMPLIMENTAZZJONI TAL-KUMMISSJONI
tas-26 ta' Novembru 2014
li tawtorizza lil Malta biex tuża ċerti estimi approssimattivi għall-kalkolu tal-bażi tar-riżorsi proprji tal-VAT
(notifikata bid-dokument C(2014) 8925)
(It-testi bl-Ingliż u bil-Malti biss huma awtentiċi)
(2014/844/UE, Euratom)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat it-Trattat li jistabbilixxi l-Komunità Ewropea tal-Enerġija Atomika,
Wara li kkunsidrat ir-Regolament tal-Kunsill (KEE, Euratom) Nru 1553/89 tad-29 ta' Mejju 1989 dwar l-arranġamenti uniformi definittivi għall-ġbir ta' riżorsi proprji li jakkumulaw mit-taxxa tal-valur miżjud (1), u b'mod partikulari it-tieni inċiż tal-Artikolu 6(3) tiegħu,
Billi:
(1)
Skont l-Artikolu 387 tad-Direttiva tal-Kunsill 2006/112/KE (2), Malta tista', skont il-kundizzjonijiet li japplikaw f'dak l-Istat Membru fid-data tal-adeżjoni tiegħu, tkompli teżenta t-tranżazzjonijiet imsemmija fil-punti 8 u 10 tal-Anness X, Parti B ta' dik id-Direttiva, sakemm l-istess eżenzjoni tkun applikata f'xi wieħed mill-Istati Membri li kienu membri tal-Komunità fit-30 ta' April 2004; dawk it-tranżazzjonijiet iridu jittieħdu f'kunsiderazzjoni għad-determinazzjoni tal-bażi tar-riżorsi proprji tal-VAT.
(2)
Fir-risposta tagħha tad-29 ta' April 2014 għall-ittra tal-Kummissjoni tal-4 ta' Frar 2014 dwar is-simplifikazzjoni ta' spezzjonijiet tar-riżorsi proprji tal-VAT (3), Malta kienet talbet awtorizzazzjoni mill-Kummissjoni biex tuża perċentwali fissi tal-bażi intermedja għall-kalkolu tal-bażi tar-riżorsi proprji tal-VAT għat-tranżazzjnijiet imsemmija f'punti 8 u 10 tal-Anness X, Parti B tad-Direttiva 2006/112/KE għas-snin finanzjarji 2014 sa 2020. Malta wriet li l-perċentwali storika baqgħet waħda stabbli maż-żmien. Malta għandha għalhekk tingħata awtorizzazzjoni biex tikkalkula l-bażi tar-riżorsi proprji tal-VAT billi tuża persentaġġi fissi skont l-ittra mibgħuta mill-Kummissjoni.
(3)
Għall-finijiet ta' trasparenza u ċertezza legali hu xieraq li jkun hemm limitu ta' żmien għall-applikabilità tal-awtorizzazzjoni,
ADOTTAT DIN ID-DEĊIŻJONI:
Artikolu 1
Għall-fini tal-kalkolu tal-bażi tar-riżorsi proprji tal-VAT mill-1 ta' Jannar 2014 sal-31 ta' Diċembru 2020, Malta hija awtorizzata li tuża 0,40 % tal-bażi intermedja fir-rigward tat-tranżazzjonijiet imsemmija f'punt 8 ta' Anness X, Parti B, (provvista tal-ilma) għad-Direttiva 2006/112/KE.
Artikolu 2
Għall-fini tal-kalkolu tal-bażi tar-riżorsi proprji tal-VAT mill-1 ta' Jannar 2014 sal-31 ta' Diċembru 2020, Malta hija awtorizzata li tuża 1,06 % tal-bażi intermedja fir-rigward tat-tranżazzjonijiet imsemmija f'punt 10 ta' Anness X, Parti B, (trasport tal-passiġġieri) għad-Direttiva 2006/112/KE.
Artikolu 3
Din id-Deċiżjoni hija indirizzata lir-Repubblika ta' Malta.
Magħmul fi Brussell, is-26 ta' Novembru 2014.

Labels: 2
8
3
0
18
15